Guptagate: DA vra Valke moet Hlongwane ondersoek | Maroela Media
David Maynier, DA-woordvoerder, het gesê hy sal genl.maj. ZL Mnonopi, die afdelingshoof van die Valke, versoek om Hlongwane se rol in die aanklagte teen Atul Gupta, Ajay Gupta en Duduzane Zuma te ondersoek.
Die Sunday Times het Sondag in 'n artikel beweer Hlongwane het glo die vergadering bemiddel waar lede van die Gupta-familie na bewering vir Mcebisi Jonas, adjunkminister van finansies, die pos as minister van finansies aangebied het kort voor Nhlanhla Nene in Desember verlede jaar in die pad gesteek is. Maynier het gesê indien Hlongwane inderdaad die bemiddelaar van die beweerde vergadering was, behoort hy die Valke in hul ondersoek te kan help.
Die ondersoek hou verband met aanklagte van korrupsie wat die DA op 17 Maart teen Atul en Ajay Gupta en Duduzane Zuma, pres. Jacob Zuma se seun, aanhangig gemaak het.
Jonas het nie bevestig óf ontken dat Hlongwane die bemiddelaar was nie. Maynier het gesê as dit egter uitkom dat Hlongwane inderdaad by die vergadering betrokke was, sal Jonas moet verduidelik hoekom hy homself verbind met "so 'n omstrede persoon wat reg in die middel van die wapenskandaal was".